ORDE do 21 de abril de 2008 sobre a aprobación definitiva do expediente de modificación puntual do Plan Xeral de Ordenación Municipal para a delimitación do núcleo rural tradicional de Irimia Alta na parroquia de Meira do concello de Meira.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/05/2008

O Concello de Meira remite o proxecto de modificación puntual referido, solicitando a aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada por Lei 15/2004, do 29 de decembro, e pola Lei 6/2007, do 11 de maio, de medidas urxentes en materia de ordenación do territorio e do litoral de Galicia, en diante LOUG.
Antecedentes.
O Concello de Meira dispón dun Plan Xeral de Ordenación Urbana aprobado definitivamente o 29 de decembro de 1977, aplicable en todo aquilo que non se opón á LOUG.
O concello iniciou a formulación dun novo plan xeral, adaptado á Lei 9/2002, que recibiu informe da Dirección Xeral de Urbanismo en 2005, o cal non consta que chegase a aprobar inicialmente.
A modificación aparece formulada polo Concello de Meira e ten por finalidade a delimitación dun núcleo rural tradicional. O proxecto de modificación está integrado por memoria, reportaxe fotográfica e planos, identificados con data de febreiro de 2007 e dilixenciados de aprobación provisional.
O actual proxecto redáctase cumprindo o informe do director xeral de urbanismo do 8 de febreiro de 2007, previo á aprobación inicial da modificación, no cal se indicaban unha serie de deficiencias para corrixir.
Respecto da tramitación administrativa constan no expediente enviado desta delimitación as seguintes actuacións municipais:
Aprobación inicial da modificación de referencia, mediante acordo adoptado polo Pleno do Concello na súa sesión do 7 de marzo de 2007 e acordo da apertura do trámite de información pública, segundo certificación de secretaría do 16 de marzo de 2007.
Consta a publicación do anuncio de apertura do trámite de información pública nos xornais La Voz de Galicia, do día 27 de marzo, e en El Progreso de Lugo, do día 30 de marzo, no DOG nº 74, do 17 de abril de 2007.
Consta o informe da Dirección Xeral de Calidade e Avaliación Ambiental, do 12 de decembro de 2007, no cal se indica que non e necesario someter esta modificación á avaliación ambiental estratéxica dentro do procedemento integrado de aprobación deste instrumento de planeamento urbanístico.
Asemade, consta informe da secretaria municipal, do 2 de marzo de 2007 que, no que fai referencia ao trámite de información pública, indica que durante a exposición pública non se presentou ningunha alegación.
Consta informe favorable do técnico municipal do 28 de xaneiro de 2008.
O concello remitiu co expediente tres exemplares do proxecto de modificación puntual, coa dilixencia en todos os seus documentos de aprobación provisional polo pleno celebrado o 29 de xaneiro de 2008.
Segundo o indicado, constátase que o expediente cumpre, respecto da documentación e tramitación administrativa, o requirido polo artigo 85 da LOUG.
II. Consideracións e fundamentación.
II.1 De acordo co informe-proposta da Dirección Xeral de Urbanismo do 21 de abril de 2008, cómpre facer as seguintes consideracións:
A modificación identifica e delimita o núcleo rural de Irimia Alta, cunha circunscrición de 1,81 ha de extensión, non delimita áreas de expansión. Esta finalidade está amparada pola disposición transitoria primeira, número 1 letra e da LOUG.
O núcleo de Irimia Alta aparece recoñecido no Nomenclátor das entidades de poboación da provincia de Lugo (Decreto autonómico 6/2000), así como no Nomenclátor de entidades de poboación do Instituto Nacional de Estatística. Neste último figura como diseminado, cunha poboación de 26 habitantes (2005) e un parque de 9 vivendas (2002), aínda que no expediente se indican 12 vivendas.
A circunscrición delimitada cumpre os requisitos de consolidación edificatoria mínima exixible, dado que presenta uns índices globais de ocupación e superficie edificada superiores ao 50% das permitidas por aplicación do artigo 23 das normas provinciais e pola normativa do PXOM en vigor.
A nova versión que se tramita corrixiu todas as observacións e deficiencias relacionadas no informe do director xeral de Urbanismo do 8 de febreiro de 2007, emitido con carácter previo á súa aprobación inicial con data 7 de marzo de 2007.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral corresponde á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
De acordo co punto 5.a) do artigo 85 da LOUG, aprobar definitivamente o expediente de modificación puntual do Plan Xeral de Ordenación Municipal para delimitación do núcleo rural tradicional de Irimia Alta na parroquia de Meira do concello do mesmo nome.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 de abril de 2008.
María José Caride Estévez
Conselleira de Política Territorial, Obras Públicas e Transportes